recursal/SuperWikiNEXT-32B huggingface dataset:
תחנה סייסמוגרפית במצוקי דרגות מעל ים המלח, מצפון למצדה. סימונה ברשת התחנות הסייסמוגרפיות בישראל DRGI.
רישום הרכיב האנכי של תנודת הקרקע.
**תחנה סייסמוגרפית** היא ריכוז של מספר סייסמוגרפים, בדרך כלל שלושה, בנקודה מסוימת בשטח. תפקידה לשגר את הרישומים שמבטאים את תנודות קרום כדור הארץ בנקודה (סייסמוגרמה), אל מרכז סייסמולוגי ראשי, שמרכז את קליטת כל הרישומים במדינה, ואף מחוצה לה. תנודות בקרום כדור הארץ נגרמות על ידי פעילות שגרתית אנושית, כמו קידוחים, נסיעת כלי רכב כבדים וכיוצא בזה, אך בעיקר בעת רעידות אדמה, התפרצויות געשיות ופיצוצים. הסיבה לקיום שלושה סייסמוגרפים לפחות בכל תחנה היא, שכל מכשיר רושם רכיב אחר של התנודה: האחד את הרכיב האנכי, השני רכיב אופקי אחד והשלישי את הרכיב האופקי הניצב לרכיב האופקי האחר. בעזרת רישומים אלה, סייסמולוגים מפענחים את מאפייני רעידת האדמה כמו המגניטודה על פי סולם ריכטר, עומק מוקד הרעידה ועוד. פיענוח הרישומים מאפשר לסייסמולוגים להבחין בין רעידת אדמה לבין פיצוץ גרעיני. בעבר הרישומים היו מבוצעים על נייר, אך כיום הרישום מתבצע בצורה דיגיטלית, וכך גם השיגור. זו הסיבה שבתחנה כזו ממוקם מחשב אחד לפחות, המחובר לשעון מדויק, מזגן אוויר כדי לאפשר עבודה תקינה של המחשב, אנטנה חזקה המאפשרת את שיגור הרישומים והתחנה אינה מאוישת. בישראל רישומי הסייסמוגרמות מועברים באופן דיגיטלי ורציף, לאגף הסייסמולוגיה במכון הגאולוגי לישראל.

רישום רכיב אופקי אחד של תנודת הקרקע. קיים סייסמוגרף נוסף שרושם את התנודות שבניצב לכיוון האופקי האחד.

ראו גם
------

* סייסמוגרף
* רעידת אדמה
* גלים סייסמיים

הערות שוליים
------------

1. ↑  הרכיב האנכי רושם תנודות מעלה מטה והרכיבים האופקיים הם מזרח-מערב האחד, וצפון-דרום השני.
2. ↑  אגף סייסמולוגיה עובר למכון הגיאולוגי, באתר המכון הגיאופיסי לישראל, ‏13 בינואר 2020
אלכסנדר רגוזה (קיצוני מימין), יחד עם בכירים נוספים בממשלת המדינה האוקראינית
**אלכסנדר פרנצביץ' רגוזה** (ברוסית: **Александр Францевич Рагоза**; 8 ביוני 1858 - 29 ביוני 1919) היה גנרל בצבא האימפריה הרוסית אשר פיקד על הארמייה הרביעית במלחמת העולם הראשונה, ולאחר מכן שימש כשר ההגנה של המדינה האוקראינית.

ביוגרפיה
--------

### תחילת דרכו

רגוזה נולד בוויטבסק ב-8 ביוני 1858 כבן למשפחת אצולה. הוא למד בבית הספר הצבאי בפולוצק, ולאחר מכן בבית הספר מיכאלובסקי לתותחנים. ב-1887 התגייס לצבא האימפריה הרוסית והוצב ברגימנט הגרנדירים ה-3 של המשמר הקיסרי. הוא לחם באומץ במלחמה העות'מאנית-רוסית (1877–1878), וזכה בעיטורים רבים. ב-22 בנובמבר 1883 הוצב במטה הדיוויזיה ה-5, וב-11 בינואר 1888 הועבר למטה המחוז הצבאי אמור. ב-9 באפריל 1896 מונה לראש מטה הדיוויזיה ה-32, וב-10 במרץ 1898 הועבר למלא את אותו תפקיד בדיוויזיה ה-5. ב-27 באפריל 1900 מונה למפקד הרגימנט ה-18 וולגה, וב-2 במרץ 1904 מונה למפקד הבריגדה ה-1. ב-22 באוקטובר של אותה שנה מונה לראש מטה הקורפוס ה-3. ב-16 ביוני 1906 מונה למפקד מבצר. ב-17 במרץ 1909 מונה למפקד הדיוויזיה ה-19.

### מלחמת העולם הראשונה ואחריתו

 ערך מורחב – **מלחמת העולם הראשונה**  

עם פרוץ מלחמת העולם הראשונה באוגוסט 1914, נכללה הדיוויזיה של רגוזה במסגרת הקורפוס ה-15 אשר היה חלק מהארמייה השמינית. הוא לחם עם הדיוויזיה בקרב גליציה. ב-27 בספטמבר של אותה שנה הוא הועבר לפקד על הקורפוס ה-25, וב-6 בדצמבר הועלה לדרגת גנרל חיל הרגלים. הוא השתתף עם הקורפוס בנסיגה הגדולה משטחי גליציה ופולין, וב-20 באוגוסט 1915 מונה למפקד הארמייה הרביעית במקום אלכסיי אברט שהועבר לפקד על החזית המערבית. הארמייה שלו התגוננה בהצלחה כנגד הגרמנים, ובנובמבר 1916, הועברה הארמייה לחזית הרומנית. לאחר מהפכת פברואר 1917, היה רגוזה אחד הגנרלים ששמרו אמונים למשטר החדש, ובתמורה המשיך לכהן כמפקד הארמייה הרביעית. 

ב-21 בנובמבר 1917 הוא סולק מהצבא. רגוזה התגייס לעזרת פבלו סקורופדסקי אשר רצה להקים מדינה אוקראינית עצמאית מרוסיה. ב-30 באפריל 1918, בתמיכת הגרמנים, סקורופדסקי פירק את "הרפובליקה העממית של אוקראינה", והקים את "המדינה האוקראינית". הוא נטל לעצמו את התואר "הטמאן". המדינה הייתה בפועל ממשלת בובות גרמנית וזכתה לתמיכה מועטת מצד הלאומנים האוקראינים, אולם היא השכילה ליצור מערכת אדמיניסטרטיבית יעילה. רגוזה מונה לשר ההגנה של המדינה וקיבל דרגה שוות ערך לפילדמרשל. עם זאת, מתוך 3 דיוויזיות שהוא הקים, שתיים פורקו על ידי הגרמנים. הכוח הצבאי ברשותו הסתכם בדיוויזיה אחת בת כ-6,000 חיילים. 

בנובמבר של אותה שנה הסתיימה מלחמת העולם הראשונה בכישלונה של גרמניה, וזו האחרונה החלה להסיג את כוחותיה מאוקראינה. ב-14 בנובמבר הכריזו הסוציאליסטים האוקראינים על ממשלה מהפכנית חדשה, ה"דירקטורט". ממשלה זו זכתה לתמיכה עצומה, וצבא המרד צר על קייב. הגרמנים התפנו, יחד עם סקורופדסקי. רגוזה נשאר בעיר. הוא סירב להצעה להצטרף לצבאו של פטליורה ועזב את קייב ועבר לעיר אודסה. הוא תכנן לעבור מאודסה לקובאן ושם להתגייס לצבא הלבן, אולם לא הספיק ונפל בשבי הצבא האדום. הוא הוצא להורג ב-29 ביוני 1919 מאחר שסירב לשתף פעולה עם הבולשביקים.

קישורים חיצוניים
----------------

* אלכסנדר רגוזה (ברוסית)
**ואטנס** (בגרמנית: **Wattens**) היא עיירת שוק של מחוז אינסברוק באוסטריה במדינת טירול. עיר זאת ידועה בעיקר כבית חברת זכוכית הקריסטל סברובסקי.

גאוגרפיה
--------

הכיכר הראשית עם כנסיית סנט לורנס
ואטנס ממוקמת בעמק אין התחתון בצפון טירול, כ-13 קילומטרים מזרחית לאינסברוק. האזור העירוני משתרע מן הגדה הדרומית של נהר אין אל עמק הצד ואטנטאל.

היסטוריה
--------

השם ואטנס הוזכר לראשונה *כ"וואטאנס"* (Vuattanes) בשטר משנת 930, כאשר האזור היה חלק מדוכסות הגזע הגרמנית בוואריה. האזור הוחזק על ידי ספירת טירול מהמאה ה-12 ואילך ונרכש על ידי הבית האוסטרי של הבסבורג בשנת 1363.

בשנת 1559 הוקמה טחנת נייר בוואטנס, הראשונה במדינות אוסטריה. הכלכלה המקומית קדומה עוד יותר, כאשר בשנת 1895 דניאל סברובסקי (1862–1956), עובד זכוכית מייז'טין פוד בוקובו (Jiřetín pod Bukovou) שבבוהמיה, התיישב כאן כדי להתחיל בייצור תכשיטים קריסטליים. ואטנס קיבלה זכויות שוק בשנת 1895.

כלכלה
-----

רחבת מים ענקית בכניסה ל"סברובסקי קריסטלוולטן"
חברת סברובסקי היא מקור הכלכלה העיקרי של ואטנס. בשנת 1995 חגגה את יובל המאה שלה עם הקמת מוזיאון "סברובסקי קריסטלוולטן". אנדרה הלר עיצב כמה ארונות סקרנות שעוצבו על פי החדרים ההיסטוריים של טירת אמבראס. המוזיאון מציג את ההיסטוריה של ייצור הקריסטלים, חייו של דניאל סברובסקי ואוסף גדול של קריסטלים הכולל יצירות של אמנים בולטים כמו בריאן אינו וניקי דה סן פאל. זהו אחד היעדים התיירותיים העיקריים באוסטריה, ומושך אליו מבקרים מכל העולם.

קישורים חיצוניים
----------------

ויקישיתוף מדיה וקבצים בנושא **ואטנס** בוויקישיתוף
* 

* אתר האינטרנט הרשמי של ואטנס (בגרמנית)

הערות שוליים
------------

1. ↑  Martin Bitschnau; Hannes Obermair (2009). *Tiroler Urkundenbuch, II. Abteilung: Die Urkunden zur Geschichte des Inn-, Eisack- und Pustertals*. Vol. 1. Innsbruck: Universitätsverlag Wagner. pp. 104–5 no. 138. ISBN 978-3-7030-0469-8.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4119001-4
* MusicBrainz: 30d84b31-c8f0-4b0f-869a-cb8d736fe14b
* VIAF: 239494222
* WorldCat: viaf-239494222

 |
**הפיגועים בסטוקהולם** היו פיגוע מכונית תופת ופיגוע התאבדות שהתרחשו בהפרש של 12 דקות ב-11 בדצמבר 2010 במרכז סטוקהולם, בירת שוודיה. מלבד המחבל המתאבד, שהיה ההרוג היחידי בפיגועים, נפצעו עוד שני בני אדם באורח קל.

הפיגועים
--------

הפיגוע הראשון אירע בשעה 16:48 שעון מקומי, כאשר מכונית תופת מדגם אאודי התפוצצה בצומת רחובות עם רחוב דרוטנינגאטאן. על פי מכבי אש שהגיעו לזירה, המכונית הכילה מיכלי גז בישול, שגרמו לפיצוצי משנה נוספים. שני בני אדם שנכחו במקום בזמן הפיצוץ נפגעו ופונו לבית החולים במצב קל.

הפיגוע השני אירע בשעה 17:00, 12 דקות לאחר הפיגוע הראשון, בפינת הרחובות דרוטנינגאטאן ובריגרגאטאן. מחבל מתאבד, שהחזיק בתיקו שישה מטעני צינור, הצליח לפוצץ רק אחד מהם, ונהרג. מלבדו לא נפגע איש. על פי עדי ראייה, המחבל "צעק משהו בערבית" לפני שפוצץ את המטען.

כעשר דקות לפני הפיגועים נשלחה הודעת אימייל למשטרה ולסוכנות ידיעות שוודית אימייל בערבית ובה נאמר כי "פעולותינו ידברו בעד עצמן, כל עוד לא תסיימו את המלחמה נגד האסלאם, את השפלתו של הנביא מוחמד ואת התמיכה המטופשת שלכם בחזיר וילקס". לארס וילקס, אליו מתייחסת ההודעה, הוא מאייר שוודי שצייר את מוחמד כבעל גוף של כלב.

המחבל
-----

המחבל המתאבד, שהניח גם לפני כן את מכונית התופת, זוהה כתיימור עבד אל-ווהאב. על פי מידע מחשבון הפייסבוק שלו, הוא נולד בבגדאד ב-12 בדצמבר 1981. בשנת 1992, כשהיה בן 11, הוא הגיע לשוודיה וקיבל אזרחות, והלך להתגורר בעיר טרנס.

לאחר שסיים את בית הספר ב-2001, הוא החל ללמוד באוניברסיטת בדפורדשייר, שם למד עד 2004. באותה שנה הוא התחתן עם אזרחית שוודית. לזוג נולדו בת ב-2007, בת נוספת ב-2009 ובן ב-2010. אל-ווהאב קרא לבנו "אוסאמה" על שם ראש ארגון אל-קאעידה, אוסאמה בן לאדן. 

לפני הפיגועים הוא חי ביחד עם אשתו בלוטון, עיר במחוז בדפורדשייר שבבריטניה, שם גר הזוג כעשור. דווח שלקראת סוף העשור הראשון של המאה ה-21 אל-וואהב הפך להיות דתי יותר וקיצוני יותר.

במהלך חודש הרמדאן של שנת 2007, אל-ווהאב נזרק מהמסגד בעירו, ונאסר עליו לחזור, לאחר שהטיף באוניברסיטה את דעותיו הקיצוניות וניסה לגייס סטודנטים נוספים שחולקים איתו את דעתם הפוליטית.

קישורים חיצוניים
----------------

ויקישיתוף מדיה וקבצים בנושא **הפיגועים בסטוקהולם** בוויקישיתוף

הערות שוליים
------------

1. ↑  באתר CNN
2. ↑  סוכנויות הידיעות, השקט הופר: שני פיצוצים בשטוקהולם, אדם נהרג, באתר ynet, 11 בדצמבר 2010
3. 1 2 3  סוכנויות הידיעות, המחבל נהרג בפיגוע בשבדיה: "צעק בערבית", באתר ynet, 12 בדצמבר 2010
4. ↑  AP, איורי מוחמד: ר"מ שבדיה מציע דיון פומבי בנושא, באתר ynet, 6 בספטמבר 2007
5. ↑  סוכנויות הידיעות, שבדיה בהלם מהפיגוע: "איך זה הגיע אלינו?", באתר ynet, 13 בדצמבר 2010
6. ↑  באתר BBC
7. ↑  באתר טלגרף
**הלטי** (בפינית: **Halti**, לעיתים רחוקות **Haltiatunturi,** בשפת **Háldičohkka** :Northern Sami, בשוודית: **Haldefjäll**) הוא תל, המצוי בגבול בין נורווגיה לפינלנד, בה הוא אוחז בתואר הפסגה הגבוהה ביותר במדינה, אף שחלקה הרם ביותר נמצא דווקא בנורווגיה. גובהו המרבי 1,365 מטרים, והוא מצוי על הגבול בין המחוזות Nordreisa (אנ') ו-Gáivuotna–Kåfjord (אנ'), במרחק של כקילומטר צפונית לגבול עם פינלנד. הנקודה הגבוהה ביותר של התל מצידו הפיני של הגבול מתנשאת לגובה של 1,324 מטרים מעל פני הים. הצד הפיני של התל שייך לעיריית אנונטקיה (אנ') במחוז לפלנד.

הפסגה הפינית, המצוינת באבן דרך של הגבול עם נורווגיה השכנה
הנקודה הגבוהה ביותר בפינלנד נמצאת על שלוחה של "Ráisduattarháldi", והיא מכונה "Hálditšohkka", ומצויה על הגבול עם נורווגיה. השיא הנכון אינו בשטחה של פינלנד; סמן הגבול נמצא במדרון. ההר הגבוה ביותר ששיא גובהו נמצא בפינלנד נקרא Ridnitšohkka, הוא מתנשא לגובה של 1,316 מטרים, וממוקם במרחק של מספר קילומטרים מההלטי עצמו. ההלטי נמדד ומופה על ידי הפיני ארקי פרה.

סקירה
-----

### הגבול

את הסיבה לכך שהגבול הוא כפי שהוא ניתן לייחס לחוזה גבול שוודי-דני משנת 1734, עת נורווגיה הייתה שייכת לדנמרק ואילו פינלנד הייתה חלק משוודיה. האמנה מפרטת את הגבול רק על פי כמה מתכונותיו הטבעיות הגדולות ביותר כגון הרים. כך, ועדות גבול בינלאומיות היו הולכות בגבול ומציבות את סמני הגבול במקום שהיה נוח. הוסכם באותו חוזה כי הגבול בפועל יעבור על קו ישר בין סמנים אלה, כפי שהיה נהוג באותה תקופה.

### מסלולים לפסגה

מסלול טיול של כ־55 ק"מ מוביל מ־Saana (אנ'), ‏Kilpisjärvi (אנ') לפסגה. מסלול קל יותר עובר מכביש מקומי (הפתוח בקיץ בלבד), המגיע מ-Birtavarre (אנ') שבנורווגיה, לאורך של כ-6 ק"מ עד לפסגה הפינית. המסלול סלעי ולא ממש מתאים לטיולים רגליים.

הצעה לשינוי הגבול
-----------------

בשנת 2015 קבוצה של נורווגים החלה בקמפיין להענקת הפסגה הגבוהה של התל לפינלנד לרגל מאה שנה לעצמאותה, אירוע שעתיד היה להיות מצוין בשנת 2017. הרעיון היה לשנות את הגבול בין המדינות בשיעור של כמאתיים מטרים. הרעיון זכה לתמיכה ציבורית משמעותית בשתי המדינות, וביולי 2016 דווח כי ראש ממשלת נורווגיה, ארנה סולברג, שוקלת ברצינות להעביר את הפסגה לשכנתה. בסופו של יום בחרה נורווגיה שלא לשנות את הגבול, תוך שהיא מציינת כי על פי הגדרת החוקה הנורווגית, מוגדרת המדינה כ"תחום בלתי ניתן לחלוקה ובלתי ניתן להעברה לישות אחרת".

ראו גם
------

* הרי סקנדינביה

קישורים חיצוניים
----------------

ויקישיתוף מדיה וקבצים בנושא **הלטי** בוויקישיתוף
* מידע על האתר (באנגלית)
* מידע על הצד הנורווגי (באנגלית)

הערות שוליים
------------

1. ↑  Store norske leksikon. "Halti" (בנורווגית). נבדק ב-2010-04-04.
2. ↑
3. ↑
4. ↑  "Norway launches campaign to give Finland a mountain". *The Telegraph*. 18 בדצמבר 2015. `{{cite news}}`:  (עזרה)
5. ↑  "Norway considers giving mountain to Finland as 100th birthday present". *The Guardian*. 28 ביולי 2016. `{{cite news}}`:  (עזרה)
6. ↑  "Halti plan halted: Norway will not gift mountain top to neighbour Finland". *The Guardian*. 15 באוקטובר 2016. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 305929802
* WorldCat (עם VIAF): 305929802

 |
**שלמה טוויזר** הוא איש שירות בתי הסוהר לשעבר, גונדר בדימוס ואיש ציבור ישראלי.

ביוגרפיה
--------

טוויזר גדל בשכונה ד' בבאר שבע.

הוא שירת בשירות בתי הסוהר במשך 36 שנה. באחד מתפקידיו הבולטים בשב"ס שימש טוויזר מפקד כלא באר שבע. בקֶרב האסירים נודע בכינוי "באבא טוויזר". תפקיד נוסף שמילא היה ראש מנהל ביטחון האסיר בשב"ס, וכן ניהל את בית הסוהר מעשיהו, בית מעצר מג"ן-ניצן ובית מעצר תל אביב (אבו כביר). תפקידו האחרון בשב"ס היה ראש מטה שירות בתי הסוהר. מתפקיד זה פרש באוגוסט 2002, והחליט לעזוב את שירות בתי הסוהר על אף שהוצעו לו מספר תפקידים שונים בשב"ס על ידי השר לביטחון פנים דאז עוזי לנדאו. 

לאחר פרישתו משירות בתי הסוהר שקל להתמודד על ראשות עיריית באר שבע, אך לא עשה זאת לבסוף.

בשנים 1999 עד 2005 שודרה בערוץ 2 הסדרה "זינזאנה", המבוססת על סיפור חייו של טוויזר. בין היתר הובא בסדרה סיפור אובדנם של שני אחיו, האחד נרצח בחיסול חשבונות והשני מת ממנת יתר של סמים. בסדרה גילם אלברט אילוז את דמותו של שלמה טוויזר, וטוויזר אף הופיע בה בהופעת אורח.

בשנת 2003 היה פעיל במפלגת "ישראל ביתנו".

במרץ 2005 הגיש יחד עם חטיבת זכויות האדם של המרכז האקדמי למשפט ולעסקים, עתירה לבית המשפט העליון, לביטול תיקון מס' 28 לפקודת בתי הסוהר, שאפשר הקמה של בית סוהר בניהול פרטי. בהחלטה תקדימית, קבע בית המשפט ב-2009, בפסק דין הקרוי בג"ץ הפרטת בתי הסוהר, כי יש בהקמת בית סוהר פרטי משום פגיעה בלתי מידתית בכבודם ובחירותם של האסירים, ועל כן הורה לבטל את התיקון.

מ-2007 עד 2008 שימש ראש העירייה בפועל של טייבה, כשמילא את תפקיד יושב ראש הוועדה הקרואה, מטעם משרד הפנים, שהייתה ממונה על טייבה. הוא מונה לתפקיד לאחר שראש העירייה הקודם, עבד אל-חכים חאג' יחיא, הודח על ידי שר הפנים דאז רוני בר-און. טוויזר שימש בתפקיד במשך כשמונה חודשים, שלוו בסכסוכים עם התושבים ובמתיחות עם הממונה על הכספים מטעם משרד הפנים, אבנר כהן. שבועיים לאחר שהצהיר כהן כי הוא מבקש להדיח את טוויזר מהתפקיד, התפטר טוויזר מיוזמתו. בתפקיד יו"ר הוועדה הקרואה של טייבה החליף אותו חמי דורון.

קישורים חיצוניים
----------------

 6 פתוח, 21 סגור - סרטו התיעודי של עמית גורן על תחילת שירותו של שלמה טוויזר בכלא באר שבע, סרטון באתר יוטיוב

הערות שוליים
------------

1. ↑  שמעון איפרגן, תת-גונדר שלמה טויזר דורש להכיר בו כנכה, באתר ynet,‏ 15 באפריל 2001
2. ↑  שמעון איפרגן, "האבא" של האסירים הולך הביתה, באתר ynet,‏ 14 באוגוסט 2002
3. ↑  יהושע אשכנזי, שמישהו ינסה לעצור אותו, באתר Mnews,‏ 30 באוקטובר 2007
4. ↑  רועי נחמיאס, טוויזר מ"ישראל ביתנו" ימונה לראש עיריית טייבה, באתר ynet,‏ 4 ביולי 2007
5. ↑  רועי נחמיאס, הודחו ראשי מועצות טייבה, כפר-מנדא ומגדל, באתר ynet,‏ 27 ביוני 2007
6. ↑  יאיר אלטמן, טוויזר חוזר הביתה, באתר Mnews,‏ 12 במרץ 2008
**סיון יחיאלי** (נולד ב-1964) הוא יזם, מנכ"ל החממה הטכנולוגית i4Valley ועמית המכון למדיניות נגד טרור של אוניברסיטת רייכמן. כיהן כראש המועצה המקומית כפר ורדים ויו"ר פורום יישובי קו העימות בצפון עד לסוף שנת 2018.

ביוגרפיה
--------

סיון יחיאלי נולד בקיבוץ שריד. בשנות נעוריו התגורר בנס ציונה.

בשנת 1983 התגייס יחיאלי לצה"ל. ב-1985 סיים קורס קציני חי״ר וקציני סיור, ומונה למ"מ סיור ביחנ"ט 94. בהמשך עבר השתלמות עורב ומונה למפקד צוות וסגן מפקד פלוגת עורב ביחנ"ט 94. לאחר שסיים קורס מפקדי פלוגות, מונה סיון למפקד פלוגת עורב ביחנ"ט 94 (שלימים הפכה לגדוד דוכיפת).

לאחר שחרורו מצה"ל עסק יחיאלי בפיתוח תוכנה, בשנת 2000 מונה לסמנכ"ל פיתוח ו-CTO בחברת טופטיקס. בשנת 2002 הצטרף לחברת OTI וכיהן בה כסמנכ"ל פיתוח תוכנה.

בנובמבר 2008 נבחר לתפקיד ראש המועצה המקומית כפר ורדים. באוקטובר 2013 נבחר בשנית ברוב גדול. בשנות כהונתו שם יחיאלי דגש על פיתוח כפר ורדים, ועל שיתוף פעולה של היישוב עם היישובים באזור הגליל המערבי, ואזור הצפון.

בשנת 2012 נבחר לתפקיד יו"ר פורום ישובי קו העימות בצפון. יחיאלי כיהן בתפקידים ציבוריים נוספים, ביניהם: חבר בהנהלת השלטון המקומי, סגן יו"ר הדירקטוריון של אשכול גליל מערבי וראש הצוות הכלכלי באשכול גליל מערבי.

במאי 2018 הודיע סיון יחיאלי כי לאחר שמילא שתי קדנציות כראש מועצת כפר ורדים הוא יסיים את תפקידו כראש מועצה.

יחיאלי בעל תואר ראשון בכלכלה ובלימודים רב תחומיים מאוניברסיטת חיפה ותואר שני בלימודי משפט מאוניברסיטת בר-אילן. בוגר המכללה ליזמות של סטף ורטהיימר.

נשוי לסוניה ואב לאביגיל ויונתן, מתגורר בכפר ורדים.

בשנת 2018 הודיע יחיאלי כי ישקול ביטול מכרז עתידי לשיווק קרקעות בכפר ורדים לאחר זכייתן של 58 משפחות ערביות. באיגרת לתושבים כתב: "מבחינה ערכית [...] כל אזרח של מדינת ישראל מוזמן להתגורר ביישוב שלנו. [...] כפר ורדים הוא יישוב בעל צביון יהודי, ציוני וחילוני [...] חשוב לדבר גם על זכויות הרוב, ובהן הזכות לקיים יישוב קהילתי המקיים ומשמר ערכי ליבה מוסכמים".

מ-2020 הוא מכהן כמנכ"ל החממה הטכנולוגית i4Valley הפועלת בכרמיאל ומשקיעה במיזמים מאיזור הצפון בתחומי התעשיה החכמה (Industry 4.0).

פורום קו העימות
---------------

בשנת 2012 נבחר יחיאלי לעמוד בראש פורום ישובי קו העימות. במסגרת תפקידו כיו"ר הפורום הוביל יחיאלי מאבק לשיפור המוכנות של ישובי הצפון למערכה צפונית. בסדרה של דיונים בכנסת דרש יחיאלי כי המדינה תשקיע בשלושה נושאים מרכזיים:

* שיפור מערכת הגילוי וההתראה נגד טילים בצפון והשוואתה לזו שהותקנה בדרום הארץ
* שיפור המענים שנועדו לאפשר רציפות תפקודית גם באזורים הקרובים לגבול
* טיפול מערכתי וסגירת פערי המיגון לאורך גבולה הצפוני של המדינה.

בעקבות מאבק זה הודיעה המדינה על התכנית למיגון הצפון.

קישורים חיצוניים
----------------

ויקישיתוף מדיה וקבצים בנושא **סיון יחיאלי** בוויקישיתוף
* סיון יחיאלי, ברשת החברתית פייסבוק
* סיון יחיאלי, ברשת החברתית LinkedIn
* סיון יחיאלי – אשכול גליל מערבי, סרטון באתר יוטיוב
* סיון יחיאלי – שיתוף פעולה אזורי כמנוף לקפיצת מדרגה כלכלית וחברתית, סרטון באתר יוטיוב
* סיון יחיאלי – מרכז ופריפריה בישראל, סרטון באתר יוטיוב
* סיון יחיאלי פונה אל יהודה וינשטיין היועץ המשפטי לממשלה, סרטון באתר יוטיוב
* סיון יחיאלי, באתר המכון למדיניות נגד טרור באוניברסיטת רייכמן

הערות שוליים
------------

1. ↑  סערה בכפר ורדים, באתר ערוץ 7
2. ↑  ללא מיגון, כבולים בביורוקרטיה: תוכנית הביטחון בצפון תקועה, באתר וואלה!News, ‏באוקטובר 2018
3. ↑  תקצוב התכנית למיגון הצפון, באתר main.knesset.gov.il
**קרול בובקו** (באנגלית: **Karol Joseph "Bo" Bobko**;‏ 23 בדצמבר 1937 – 17 באוגוסט 2023) היה טייס ואסטרונאוט אמריקאי.

ביוגרפיה
--------

קרול בובקו נולד בקווינס שבניו יורק למשפחה בעלת שורשים מאוקראינה וליטא. בשנת 1959 הוא סיים לימודי תואר ראשון באקדמיית חיל האוויר של ארצות הברית. בשנת 1970 הוא קיבל תואר שני בהנדסת אווירונאוטיקה מאוניברסיטת דרום קליפורניה.

לאחר סיום לימודים באקדמיה, בובקו עבר קורס טיס והוצב בבסיס חיל האוויר סימור ג'ונסון.

שירות בנאס"א
------------

בשנת 1969 בובקו התקבל ליחידת האסטרונאוטים של נאס"א. בהיותו בנאס"א הוא היה חבר בצוות תמיכה של פרויקט אפולו-סויוז.

בובקו היה טייס של צוות במשימה STS-6 שהמריאה בשנת 1983 כאשר על סיפונה פול וייץ, דונלד פטרסון וסטורי מאסגרייב. זו הייתה הפעם הראשונה שצוות מעבורת החלל ביצע פעילות חוץ-רכבית. בשנת 1985 בובקו היה מפקד צוות של  STS-51-D על מעבורת החלל דיסקברי. בהמשך של אותה שנה הוא היה מפקד צוות של STS-51-J שהיה הטיסה הראשונה של מעבורת החלל אטלנטיס.

לאחר הפרישה מנאס"א
------------------

לאחר שפרש מנאס"א בובקו נקלט ב-Booz Allen Hamilton. בהמשך הוא עבד בחברות נוספות שעסקו בתחום תעשיית החלל.

נפטר ב-17 באוגוסט 2023.

קישורים חיצוניים
----------------

ויקישיתוף מדיה וקבצים בנושא **קרול בובקו** בוויקישיתוף
* ביוגרפיה, באתר נאס"א
* ביוגרפיה
* ראיון עם קארול בובקו

|  |  |
| --- | --- |
| בקרת זהויות עריכת הנתון בוויקינתונים | 
* NLP: a0000001705891
* VIAF: 1731151778206218130002
* WorldCat: viaf-1731151778206218130002

 |
**משה אלקסלסי** (נולד בשנת 1945 בערך) הוא יו"ר החברה לאוטומציה לשעבר וכיהן כראש המועצה המקומית גן יבנה בין השנים 1983–2003.

ביוגרפיה
--------

אלקסלסי נולד בקזבלנקה, מרוקו הצרפתית ועלה לארץ עם משפחתו בשנת 1956. הסוכנות היהודית שיכנה את המשפחה בבית שמש. בצבא אלקסלסי שירת בתותחנים ולאחר השחרור עבד כמחסנאי. לאחר מכן התקבל להיות סגן מנהל סניף הדואר בבית שמש. וכעבור כמה שנים ניגש למכרז לניהול הסניף בגן יבנה וזכה. אלקסלסי היה מנהל הסניף עד לבחירתו לראשות העיר בשנת 1983.

בבחירות לרשויות המקומיות בישראל בשנת 1978, התמודד אלקסלסי מול ראש המועצה המכהן, שמואל אוחיון, וזכה במספר הגבוה ביותר של הקולות. אולם מכיוון שזכה רק ב-39.4% מהקולות התקיים סיבוב שני בו הפסיד. הוא שב להתמודד להתמודד על ראשות המועצה מטעם המערך בשנת 1983, והפעם גבר על יו"ר המפד"ל בגן יבנה, משה גלינסקי ונבחר לראשות המועצה ברוב של 40.8% מקולות הבוחרים.

במשך השנים פיתח את גן יבנה מכל התחומים ונבחר לשלוש כהונות נוספות בשנים 1989, 1993 וב-1998. בשנת 2003 החליט לפרוש מראשות המועצה בעקבות תחושת מיצוי.

לאחר שהוצעו לו תפקידם כמו מקום ברשימת מפלגת העבודה לכנסת ושגריר ישראל בשווייץ. התמנה אלקסלסי ליו"ר החברה לאוטומציה. הוא כיהן בתפקיד עד שנת 2014.

אלקסלסי משמש חזן ופייטן בבית הכנסת על שם אביו יעקב ופעיל ציבורי בגן יבנה. נשוי לרבקה ואב לחמישה ילדים. לאחר שאלקסלסי לא התקבל לתפקיד שגריר ישראל בשווייץ עקב חוסר השכלה אקדמית, החל ללמוד בגיל 54 לתואר ראשון במדעי המדינה ולאחר מכן לתואר שני בחשבונאות, תוך כדי עבודתו כראש המועצה.

קישורים חיצוניים
----------------

* פורטפוליו/ משה אלקסלסי, באתר גלובס

הערות שוליים
------------

1. ↑  הודעה בדבר תוצאות הבחירות לראשות המועצה המקומית גן־יבנה, ילקוט הפרסומים 2500, 29 בדצמבר 1978
2. ↑  גיא לשם, היו"ר הפעיל ביותר במדינה, באתר הארץ, 21 במאי 2008
**מירב קירשנר** (נולדה ב-12 ביולי 1968) היא קצינה במילואים בדרגת תת-אלוף בצה"ל. שירתה כפרויקטורית להובלת נושאי משאבי אנוש בתוכנית הרב שנתית ״תנופה״, בכפיפות לסגן הרמטכ״ל, ולפני כן קודם כראש מטה אגף כוח האדם וכראש חטיבת תכנון ומנהל כח האדם.

ביוגרפיה
--------

מירב קירשנר התגייסה לצה"ל ב-1986 ושירתה כקצינה בחיל השלישות. ביצעה מגוון תפקידי פיקוד באגף כוח אדם, בהם קצינת השלישות של עוצבת אדום, ראש מחלקת מילואים, קצינת השלישות של פיקוד הדרום וראש מחלקת מערכות מידע, תכנון ובקרה. ביולי 2014 מונתה לראש חטיבת תכנון ומנהל כוח האדם. באוגוסט 2016 מונתה לראש חטיבת הפרט וראש מטה אגף כוח האדם. בדצמבר 2016, לאחר התפטרותו של ראש האגף, אלוף חגי טופולנסקי, מונתה קירשנר לממלאת מקומו, עד למינויו של מוטי אלמוז לראש האגף. בספטמבר 2019 מונתה לפרויקטורית להובלת נושאי משאבי אנוש בתוכנית הרב שנתית ״תנופה״, בכפיפות לסגן הרמטכ״ל. ב-20 ביולי 2020 הודיעה על פרישתה מצה"ל, זאת לאחר שהרמטכ"ל החליט שלא למנותה לתפקיד ראש אכ"א.

השכלה וחיים אישיים
------------------

בעלת תואר ראשון מאוניברסיטת בן-גוריון בנגב בתעשייה וניהול משאבי אנוש, תואר שני מאוניברסיטת בן-גוריון במנהל עסקים ותואר שני נוסף במדע המדינה באוניברסיטת חיפה והמכללה לביטחון לאומי. בוגרת קורס דירקטורים ותוכנית המנהיגות של קרן וקסנר.

אלמנה ואם לשני ילדים. מתגוררת במושב עדנים.

קישורים חיצוניים
----------------

* יואב זיתון, חרוצה, יעילה ומקצועית: המועמדת לראש אכ"א, באתר ynet, 15 בדצמבר 2016

הערות שוליים
------------

1. ↑  תא"ל מירב קירשנר פורשת מצה"ל, באתר ערוץ 7, 21 ביולי 2020
**פסל ויקיפדיה** הוא המונומנט הראשון בעולם לוויקיפדיה שנמצא בסלוביצה שבפולין. הפסל עוצב על ידי הפסל הארמני מירן חקוביאן כאות הוקרה לקהילת ויקיפדיה, והוא בבעלות הגמינה של סלוביצה שמימנה אותו בעלות של 14,000 דולר.

הפסל, העשוי מפיברגלס ומשרף סינתטי, מציג ארבע דמויות אנושיות (שני גברים ושתי נשים) התומכות יחדיו בגלובוס ויקיפדיה. הגלובוס מורכב מחלקי פאזל אולם חלק מחלקי הפאזל חסרים - זאת כסמל ליצירת מאגר מכלול הידע האנושי שלעולם לא יושלם עד הסוף. הרעיון ליצירת פסל ויקיפדיה הוצע בשנת 2010 על ידי איש אקדמיה בפולין. חברי קרן ויקיפדיה הפולנית טענו כי הם מקווים שהפסל יעלה את המודעות לאתר ויקיפדיה ויעודד את הציבור להצטרף אליו. לילה טרטיקוב, מנכ"לית קרן ויקימדיה העולמית (2016-2014), הודתה לנוגעים בדבר על הכרה זו וקיוותה כי היא תשמש תזכורת לחשיבותו של הידע החופשי. פסל ויקיפדיה ממוקם בכיכר פרנקפורט שבסלוביצה, וטקס הסרת הלוט נערך ב-22 באוקטובר 2014 בנוכחות חברי קרן ויקימדיה הפולנית וקרן ויקימדיה העולמית.

גלריה
-----

* טקס הסרת הלוט
* 
* 
* 
* דגם מיניאטורי של פסל ויקיפדיהדגם מיניאטורי של פסל ויקיפדיה
* 
* טקס הסרת הלוטטקס הסרת הלוט
* טקס הסרת הלוטטקס הסרת הלוט
* הרס גלוי באצבעות האנדרטה, מצב ספטמבר 2019הרס גלוי באצבעות האנדרטה, מצב ספטמבר 2019

ראו גם
------

* ויקיפדיה
* סמליל ויקיפדיה

קישורים חיצוניים
----------------

ויקישיתוף מדיה וקבצים בנושא **פסל ויקיפדיה** בוויקישיתוף

* Polish town to build statue honouring Wikipedia, The Telegraph, 10 Oct 2014
* Wikipedia monument to be built in Poland, The Independent, 10 October 2014
* World's first Wikipedia monument unveiled in Poland, Radio Poland, 23.10.2014
* Poland to unveil world's first Wikipedia monument, Radio Poland, 08.10.2014
* Bob Brown, Monumental day for Wikipedia in Poland, Network World, OCT 22, 2014
* Poland to honor Wikipedia with monument, Phys.org, October 9, 2014

**גילוי נאות**: ערך זה מזכיר את קרן ויקימדיה או את אחד המיזמים שלה. ויקיפדיה היא מיזם של קרן ויקימדיה.
**ישי שיבובסקי** (1926 - 7 בנובמבר 2016) היה ראש מועצה מקומית זכרון יעקב בין ה-3 במרץ 1975 לבין אוקטובר 2003.

קורותיו
-------

ישי שיבובסקי, יליד זכרון יעקב, נולד ליצחק וחינה שיבובסקי. יצחק, אביו, היה טכנאי טלפון ותיק וראש לשכת התעסוקה בזכרון יעקב.

ישי שיבובסקי הצטרף ללח"י בנעוריו. משם עבר להיות לוחם בהגנה. הוא השתתף במלחמת העצמאות כלוחם בחטיבת אלכסנדרוני ונטל חלק בקרבות רבים, כגון במבצע עובדה. במבצע סיני הוא שירת בחטיבה 9, בשארם א-שייח'.

עם שחרורו מצה"ל, חזר למושבה ועסק בנהיגה, כחבר קואופרטיב "שלוחות", ולאחר מכן הצטרף לקואופרטיב ״אגד״. בשנת 1952, ישי התחתן עם יובלה שכטר, בתו של אבא שכטר, ראש מועצת זכרון יעקב, דאז.

ישי שיבובסקי, נבחר לתפקיד ראש המועצה, ב-3 במרץ 1975, לאחר פטירת ראש המועצה, דאז, יעקב לוי. שיבובסקי היה אז נציג מפלגת המערך. בהמשך הקים סיעה עצמאית, בשם "יש" והמשיך לנצח איתה במערכות הבחירות. את מקומו בראשות סיעת המערך / מפלגת העבודה תפס מי שכיהן אחריו כראש המועצה, אלי אבוטבול.

כראש מועצה הוא הביא לפיתוח המושבה. בזמנו התפתחו, לדוגמה, אתרי התיירות בה, כמו מוזיאון העלייה הראשונה ומדרחוב דרך היין. בתקופתו הוקמו שכונות חדשות בעיר. הוא השתתף גם במאמצי בלימת ההקמה של יישוב קהילת בית אל בזכרון יעקב, שנחשב בזמנו למעוז של כת גרמנית. היישוב הוקם ליד זכרון יעקב, בשנת 1980.
בשנת 2003, לאחר יותר מ-28 שנים בתפקיד, הודיע כי לא יתמודד בבחירות המתקרבות.

שער ישי בזכרון יעקב, על שם ישי שיבובסקי

חיים אישיים
-----------

הותיר אחריו את רעייתו, ילדים ונכדים. שער הכניסה העתיק למושבה, נקרא כיום על שמו.

הערות שוליים
------------

1. ↑  מודעת אבל מטעם קואופרטיב אגד
2. ↑  ישי שיבובסקי ראש מועצת זכרון-יעקב, דבר, 21 במרץ 1975.
3. ↑  ישי שיבובסקי ראש מועצת זכרון יעקב לשעבר, הלך לעולמו. עיתון "כאן נעים" 08/11/2016
4. ↑  זכרון יעקב: ראש המועצה הנצחי – פורש, רעות נדלין ynet, 2003
5. ↑  פוסט האבל מתוך דף הארכיון של המועצה בפייסבוק
6. ↑  15 לשכות עבודה ,לנוער ייפתחו בקרוב, דבר, יום ראשון, ינואר 03, 1960  
יצחק שובובסקי - דבר, יום שישי, יוני 07, 1968, תחתית העמוד
7. ↑  בניין המוזיאון, מתוך אתר המוזיאון
8. ↑  בעיות יישובים קטנים יובאו לוועדה בין־משרדית, דבר, יום שישי, יולי 23, 1976; עמוד 4זכרון יעקב, שכונת וילות בחורש, בראל נכסים
9. ↑  גוברת הדאגה נוכח התפשטות הכת של אמה ברגר הגרמנים הקימו "קיבוץ" ליד זיכרון, עמוס לבב וראובן קסטרו, מעריב, יום שני, פברואר 11, 1980; עמוד 17  
הגרמנים של אמה ברגר הקימו מפעלים מזכרון יעקב, עמוס לבב, מעריב, יום חמישי, פברואר 07, 1980; עמוד 16
10. ↑  שער המושבה העתיק ייקרא "שער ישי", אודי אמסלם, mynet, 2010
**צ'סלב קישצ'ק** (בפולנית: **Czesław Kiszczak**;‏ 19 באוקטובר 1925 – 5 בנובמבר 2015, ורשה) היה פוליטיקאי פולני. בין השנים 1981–1990 כיהן בתפקיד שר הפנים והיה בין אנשי המפתח של המשטר ברפובליקה העממית של פולין.

ביוגרפיה
--------

צ'סלב קישצ'ק נולד למשפחת איכרים. בשנת 1943 הוא נשלח על ידי שלטונות הכיבוש הנאצי לעבודות בווינה. עד לשנת 1945 הוא עבד במסילת רכבת. לאחר כיבוש העיר על ידי הצבא האדום הוא חזר לשטח פולין והתגייס לצבא. בשנת 1946 הוא נשלח ללונדון ופעל להחזרת חיילים של צבא אנדרס למולדת. בשנת 1947 חזר לפולין והחל לשרת במודיעין הצבאי.

בשנת 1957 סיים את האקדמיה הצבאית ובשנת 1972 מונה לראש המודיעין הצבאי וסגן ראש המטה הכללי.

ב-31 ביולי 1981 מונה לשר הפנים, ובסוף שנה זו התמנה לחבר בוועדה הצבאית להצלה לאומית. בתקופה זו הונהג במדינה ממשל צבאי, ובהיותו שר הפנים היה קישצ'ק אחראי על הפעילות נגד ארגון סולידריות וארגוני אופוזיציה אחרים. ב-17 בספטמבר 1986 הוא הכריז על שחרור 225 אנשי אופוזיציה – הצעד הראשון לתחילת הדיאלוג בין השלטון הקומוניסטי לבין מתנגדי המשטר. בהמשך הוא היה בין יוזמי דיאלוג פתוח עם נציגי האופוזיציה. בתחילת 1989 היה בין אנשי המשטר שדרשו מהנהגת המפלגה הקומוניסטית להמשיך בדיונים עם מתנגדי המשטר.

ב-2 באוגוסט 1989 מונה קישצ'ק לראש הממשלה על ידי וויצ'ך ירוזלסקי. מועמדותו אומנם אושרה בפרלמנט הפולני, אך הוא לא הצליח להרכיב את הממשלה. ב-19 באוגוסט מונה תדאוש מזובצקי לראש הממשלה, וקישצ'ק המשיך לכהן בתפקיד שר הפנים וסגן ראש הממשלה. ביולי 1990 הוא עזב את הממשלה ומאז לא כיהן בתפקיד ציבורי כלשהו. 

קישצ'ק נפטר בשנת 2015. הממשל סירב לתת לו מקום בבית הקברות הצבאי פובונזקי, ובטקס הקבורה לא נכח נציג כלשהו של הממשלה.

משפטים
------

בשנת 2007 יזם שימון ניימייץ פתיחת חקירה נגד צ'סלב קישצ'ק על חלקו ב"מבצע היאצינט" נגד קהילת הלהט"ב בשנות ה-80 של המאה ה-20. בפברואר 2008 הוחלט שהמבצע היה חוקי לאור המצב החוקתי באותה תקופה.

בשנת 2009 הוא נמצא אשם בפיטורי שוטר בשנת 1985 רק משום שבתו עברה טקס דתי.

בשנת 2012 הוא נמצא אשם בחברות בקבוצה שהנהיגה משטר צבאי במדינה ללא סמכות.

קישורים חיצוניים
----------------

ויקישיתוף מדיה וקבצים בנושא **צ'סלב קישצ'ק** בוויקישיתוף
* קורות חיים
* צ'סלב קישצ'ק, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12373079d (data)
* GND: 11919791X
* ISNI: 0000 0001 1804 3816
* LCCN: n92117997
* NKC: jx20050704005
* SNAC: w6qf99qc
* SUDOC: 032764707
* VIAF: 44720400
* WorldCat: lccn-n92117997

 |
**ארייאנט אנאן מוריץ'** (נולד ב-7 בנובמבר 1998) הוא כדורגלן קוסובני המשחק בעמדת השוער בקבוצת ברנלי מהפרמייר ליג. בנבחרת קוסובו.

קריירה
------

ב-31 ביולי 2018, הצטרף מוריץ' לקבוצת נאק ברדה מליגת העל ההולנדית, בהשאלה לעונה אחת. הוא ערך את הופעת הבכורה שלו בקבוצה ב-18 באוגוסט 2018, במשחק ליגה מול דה חראפסחאפ. ב-25 בספטמבר 2018, ערך מוריץ' את הופעת הבכורה שלו במנצ'סטר סיטי, במשחק נגד אוקספורד יונייטד. ב-9 ביולי 2019, הושאל מוריץ' לקבוצת נוטינגהאם פורסט מליגת המשנה האנגלית, בהשאלה לעונה אחת. הוא ערך את הופעת הבכורה שלו בקבוצה ב-3 באוגוסט 2019, במשחק ליגה נגד וסט ברומיץ' אלביון. ב-18 בספטמבר 2020, הושאל מוריץ' לקבוצת ז'ירונה מליגת המשנה הספרדית, בהשאלה לעונה אחת. הוא ערך את הופעת הבכורה שלו בקבוצה ב-26 בספטמבר 2020, במשחק ליגה נגד ספורטינג חיחון. ב-1 בפברואר 2021, הושאל מוריץ' לקבוצת ווילם II מליגת העל ההולנדית, עד לסיום העונה. הוא ערך את הופעת הבכורה שלו בקבוצה ב-14 בפברואר 2021, במשחק ליגה נגד פיינורד. ב-5 באוגוסט 2021, הושאל מוריץ' לקבוצת אדנה דמירספור מהליגה הטורקית, בהשאלה לעונה אחת. הוא ערך את הופעת הבכורה שלו בקבוצה ב-15 באוגוסט 2021, במשחק ליגה נגד פנרבחצ'ה.

ב-22 ביולי 2022, חתם מוריץ' בקבוצת ברנלי מליגת המשנה האנגלית, על חוזה לארבע שנים. הוא ערך את הופעת הבכורה שלו בקבוצה ב-30 ביולי 2022, במשחק ליגה נגד האדרספילד טאון.

נבחרת לאומית
------------

ב-26 באוגוסט 2018, הודיעה התאחדות הכדורגל של קוסובו כי לאחר מספר חודשי משא ומתן, החליט מוריץ לשחק בנבחרת קוסובו. ב-9 בנובמבר 2018, הוא זומן לסגל של קוסובו למשחקי ליגת האומות של אופ"א 2018/2019 נגד נבחרות מלטה ואזרבייג'ן. 11 ימים לאחר מכן, ערך מוריץ' את הופעת הבכורה שלו במדי הנבחרת, במשחק ליגת האומות של אופ"א 2018/2019 נגד אזרבייג'ן.

קישורים חיצוניים
----------------

ויקישיתוף מדיה וקבצים בנושא **ארייאנט מוריץ'** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר TransferMarkt
* פרופיל, באתר Soccerway

הערות שוליים
------------

1. ↑  BURNLEY CAPTURE MURIC, burnleyfootballclub
2. ↑  Portieri shqiptar i Manchester Cityt i thotë po Kosovës, gazetaexpress
רמה רימינג, 2006
**רָמָה רימינג** (נולד ב-10 ביולי 1976) היא דמות דראג קווין המגולמת על ידי הבדרן הישראלי **רמי גוטהלף** (נולד ב-10 ביולי 1976).

ביוגרפיה
--------

רמי גוטהלף נולד בבת ים. הוא למד בסטודיו למשחק מיסודו של יורם לוינשטיין ובעל תואר ראשון במנהל עסקים. שם הבמה שלו ודמותו נוצרו בשנת 1998.

רמה רימינג השתתפה בתחרות הדראג בשנת 1998 שם זכתה במקום השני. לאחר התחרות היא הקימה ביחד עם ציונה פטריוט את צמד הדראג "הדראגולות" אשר התפרק כשש שנים מאוחר יותר. במשך 9 שנים היא הופיעה במועדון "DIVA" בתל אביב ואף ניהלה אותו אמנותית וכיום היא מובילה את תחום ההפעלות כדראגקווין למסיבת רווקות.

במסגרת הופעותיה רמה מציגה דמויות של ידוענים כגון ריטה, מאיה בוסקילה, חוה אלברשטיין ומדונה. בנוסף, היא עוסקת בהנחיה וסטנדאפ. 

רמה רימינג השתתפה בתוכניות הטלוויזיה "אקזיט", "קצרים", "אינסטינקט בסיסי" ,"לילה בכיף" ו"מאה ואחד דרכים לעוף". רימינג ערכה הופעה משותפת עם שירי מימון, השתתפה בגרסה הישראלית של המחזמר "שיקגו", הופיעה ב"טקס האוסקר הישראלי" ובפסטיבל הויגסטוק הישראלי, שמפיק ארגון בלה דואגת למען העלאת המודעות למחלות מין ושימוש באמצעי מניעה.

קישורים חיצוניים
----------------

* אתר האינטרנט הרשמי של רמה רימינג
* הדף של רמה רימינג בפייסבוק
* אתר למנויים בלבד איתי שטרן, ציונה פטריוט ורמה רימינג מסכמות 20 שנות מחאה ופאייטים, באתר הארץ, 6 ביוני 2018
**רנו ארקנה** (באנגלית: **Renault Arkana**) היא קרוסאובר קופה בעלת חמישה מקומות, שמיוצרת על ידי רנו משנת 2019. היא הוצגה במוסקבה בשנת 2018 כמכונית קונספט.

שווקים
------

הארקנה התחילה את שיווקה ברוסיה ובשנת 2020 באירופה. בכל שוק יש פלטפורמה שונה ועיצוב מעט שונה.

### רוסיה

בשנת 2019 הציגה רנו את הארקנה הראשון לרוסיה המבוסס על פלטפורמה B. הדגם שיוצא לרוסיה מיוצר על ידי רנו רוסיה וכולל מנוע טורבו בנזין I4 צילנדרים בנפח 1.3 ליטרים המספק כ-150 כוחות סוס. תיבת הילוכים כפולת מצמדים בעלת שבעה הילוכים.

### אירופה

בשנת 2020 הציגה רנו את הגרסה האירופאית שמבוססת על פלטפורמה CMF-B. באירופה משווק הדגם עם מערכת הנעה היברידית הכוללת מנוע טורבו בנזין I4 צילנדרים בנפח 1.3 ליטרים המספק כ-140 כוחות סוס עם מערכת מיקרו היברידית המספקת כ-12 קילו-וואט. יש רמת גימור בשם S ליין שנותנת עיצוב ספורטיבי יותר עם אותה מערכת הנעה.

קישורים חיצוניים
----------------

* 

* אתר האינטרנט הרשמי של רנו ארקנה (באיטלקית)

ויקישיתוף מדיה וקבצים בנושא **רנו ארקנה** בוויקישיתוף

הערות שוליים
------------

1. ↑  רנו ארקנה נחשף - קרוסאובר קופה לפשוטי העם, באתר קארטיוב, ‏29 באוגוסט 2018
2. ↑  לשוק הרוסי בלבד: רנו ארקנה נחשף בגרסת ייצור, באתר קארטיוב, ‏24 במאי 2019
3. ↑  רנו אקרנה 2021 מגיע לאירופה, באתר קארטיוב, ‏23 בספטמבר 2020
אין לבלבל עם אין לבלבל ערך זה עם הערך "אנתוני גונזלס".

**ארנסט אנתוני "טוני" גונזלס השני** (באנגלית: **Ernest Anthony "Tony" Gonzales II**; נולד ב-10 באוקטובר 1980) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-23 של מדינת טקסס. טרם היבחרו לקונגרס האמריקאי בבחירות 2020, שירת גונזלס בצי ארצות הברית.

ביוגרפיה
--------

גונזלס נולד באוקטובר 1980, וגדל בסן אנטוניו ובערים דיוויין וקאמפ ווד שבטקסס. באוניברסיטת קיימברידג' השלים לימודי תעודה, ובמכללת אקסלסיור (Excelsior College) השוכנת באולבני שבניו יורק קיבל תואר ראשון. כמו כן, הוא בעל תעודת בוגר אוניברסיטה בלימודים חקיקתיים מאוניברסיטת ג'ורג'טאון ותואר שני מהאוניברסיטתה הציבורית האמריקאית. הוא גם בוגר תוכנית דוקטורט באוניברסיטת דרום מיסיסיפי, שם התמחה בפיתוח בין-לאומי, לימודי ביטחון לאומי ופוליטיקה.

בשנים 1999–2019 שירת גונזלס בצי ארצות הברית, ופרש משירות פעיל בדרגת נגד ראשי. גונזלס היה קריפטוגרף מיומן, והוצב במלחמת עיראק ובמלחמת אפגניסטן. בין היתר שירת גם בטמפה שבפלורידה ובאיי הוואיי. גונזלס שירת גם במשרד לענייני חקיקה של הצי, אשר מקשר בין מפקדת הצי לקונגרס האמריקאי ולמחלקת הצי של ארצות הברית.

במהלך שירותו היה עמית של מחלקת ההגנה של ארצות הברית במשרדו של הסנאטור מרקו רוביו בגבעת הקפיטול, ועבד כעוזר פרופסור למדע המדינה באוניברסיטת מרילנד.

בבחירות 2020 גונזלס התמודד אל בית הנבחרים של ארצות הברית במחוז הקונגרס ה-23 של טקסס. בבחירות מקדימות שהתקיימו במפלגה הרפובליקנית גבר על יריבו ראול רייס, לאחר ספירה חוזרת של קולות הבוחרים. גונזלס זכה לתמיכת נשיא ארצות הברית דונלד טראמפ ולנציג המחוז הפורש ויל הארד. ביום הבחירות הכלליות ניצח את גינה אורטיז ג'ונס, מועמדת המפלגה הדמוקרטית, ונבחר אל הקונגרס ה-117 של ארצות הברית. כהונתו החלה בראשית ינואר 2021.

קישורים חיצוניים
----------------

ויקישיתוף מדיה וקבצים בנושא **טוני גונזלס** בוויקישיתוף
* אתר האינטרנט הרשמי של טוני גונזלס בבית הנבחרים האמריקאי (באנגלית)
* טוני גונזלס, ברשת החברתית אקס (טוויטר)
* טוני גונזלס באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  Tony Gonzales, Navy Information Operations Command N3 Operations Chief, באתר militarycityusaradio.org‏, 31 באוקטובר 2018 (באנגלית)
2. ↑  פטריק סוויטק, After recount, Tony Gonzales is still winner of GOP runoff for U.S. Rep. Will Hurd's seat, באתר טקסס טריביון, 21 באוגוסט 2020 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w6w19xmw
* US Congress: G000594

 |
אין תמונה חופשיתאין תמונה חופשית
**יוסוף מוסטפא נאדה** (נולד ב-1931 במצרים) הוא איש עסקים, ואסטרטג פיננסי של ארגון האחים המוסלמים. נאדה התפרסם בשל הצלחתו לגייס לטובתו חוקים הנוגעים לזכויות אדם, כדי להתגונן מבפני האשמות ארצות הברית על קשרים לארגוני טרור. 

ההאשמות נגדו היו מיד לאחר פיגועי 11 בספטמבר, לאחר שיבוצו על פי החלטה 1276 של מועצת הביטחון של האו"ם ברשימת טרור.

ב-2001, נאדה, כיו"ר הקודם של בנק אל טאקווה, הוכנס אל רשימת הטרור של האו"ם על ידי מחלקת האוצר של ארצות הברית. נאדה הואשם במימון פעילויות טרור של ארגון אל-קאעידה, אך הוא דחה את הטענות.

טענות ארצות הברית והכנסתו לתוכנית רשימת הטרור של האו"ם השפיעו על נכסי נאדה בשווייץ, על יכולתו לנוע שם בחופשיות, ועל שמו הטוב. ב-2006 הוא תבע מממשלת שווייץ פיצוי, בעקבות הפסדיו שנבעו לטענתו מהחקירה שבוצעה עליו. 

בשנת 2009 הן החקירה השווייצרית והן חקירה איטלקית הסתיימו ללא ראיות אודות טענות ארצות הברית. בשל סיום החקירה עתרו שווייץ ואיטליה לועידה לטיפול בטרור של האו"ם בבקשה להסיר את שמו של נאדה מהחלטה 1276 של מועצת הביטחון של האו"ם, למרות התנגדותה של ארצות הברית. ב-24 בספטמבר 2009 נענתה ארצות הברית להסרתו מהרשימה, אך השאירה את שמו במסגרת רשימת פנימית של מחלקת האוצר של ארצות הברית, תחת פקודת ההוצאה לפועל 13224.

ארצות הברית סירבה לחשוף את הראיות לטענותיה כנגדו בשל היותן לדברי ארצות הברית ממודרות.

בין 2007 ל-2009 היה נאדה במוקד חקירה פרלמנטרית של המועצה האירופית אודות התהליך להכנסת אדם לרשימת הטרור של האו"ם.

ב-2008 עתר נאדה בבית הדין האירופי לצדק שבשטרסבורג כנגד שווייץ. ב-12 בספטמבר 2012 פסק בית הדין לטובתו ואמר כי זכויות האדם שלו הופרו. כפיצוי על סבלו הוכרחה ממשלת שווייץ לשלם לו 30,000 אירו.

הערות שוליים
------------

1. ↑
2. ↑
3. ↑  UN Terrorism Committee
4. ↑
5. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007469477505171
* ISNI: 0000 0003 8821 9551
* LCCN: n2012071190
* VIAF: 281391169
* WorldCat: lccn-n2012071190

 |
**ז'ראר מתייה למאן** (בצרפתית: **Gerard Mathieu Leman**; ‏ 8 בינואר 1851 – 17 באוקטובר 1920) היה גנרל בלגי. הוא היה אחראי לחינוכו הצבאי של אלברט הראשון, מלך הבלגים. במהלך מלחמת העולם הראשונה פיקד על הכוחות הבלגים בעת קרב לייז'. ב-15 באוגוסט 1914 נפל בשבי של הקיסרות הגרמנית. בתום המלחמה ב-1918 שוחרר למאן וחזר לבלגיה, שם התקבל כגיבור מלחמה. הוא נפטר ב-1920.

תחילת הקריירה
-------------

למאן היה בנו של קצין ארטילריה שהיה גם מרצה באקדמיה הצבאית École Militaire. למאן הגיע לאקדמיה הצבאית בבריסל וב-1869 סיים את לימודיו עם מוניטין של גאון צבאי. במהלך מלחמת צרפת–פרוסיה (1870-1871) שימש כאחד המשקיפים בכוח הבלגי.  

ב-1882 התחיל להרצות באקדמיה הצבאית École Militaire ולאחר מספר שנים הפך אף למנהל האקדמיה. במהלך תקופתו כמנהל הוא היה האחראי לחינוכו הצבאי של מי שהפך מאוחר יותר למלך בלגיה אלברט הראשון.

מלחמת העולם הראשונה
-------------------

 ערך מורחב – **קרב לייז'**  

בינואר 1914 קיבל למאן את האחריות על ביצוריה של העיר לייז' שהייתה מעבר חשוב לכוחות הגרמנים בין הולנד שבצפון ליערות הארדנים שבדרום. למאן היה נחוש לעכב את התקדמותם של הגרמנים ככל שהיה אפשר במידה ותפרוץ מלחמה. למעלה מ-18,000 פועלים הועסקו בבניית וחיזוק הביצורים שנועדו לחזק את קו ההגנה הבלגי ובכך לשמור על הנייטרליות של בלגיה (ראו הסכם לונדון (1839)).

ב-4 באוגוסט 1914 הגיעו הכוחות הגרמנים בפיקודו של אוטו פון אמיך אל העיר לייז' והחלו לצור עליה. בשלושת הימים הראשונים לקרב סבלו הגרמנים מאבדות מרובות לעומת האבדות הבלגיות. נראה היה שהבלגים בפיקודו של למאן יצליחו להחזיק מעמד, להפתעת מדינות ההסכמה. הדברים השתנו במהרה לאחר שהביאו הגרמנים את התותחים הכבדים כמו ברטה השמנה שהצליחו להכניע את המבצרים ביחד עם הפצצות אוויריות של צפלינים. מבצר אחר מבצר נפלו לידי הגרמנים, כאשר המבצר בו שהה למאן נהרס ב-15 באוגוסט ותוך כדי הפיצוץ איבד למאן את הכרתו. הוא נלקח כשבוי מלחמה אל גרמניה. העיר לייז' נפלה יום לאחר מכן ב-16 באוגוסט. למרות שהיה שבוי מלחמה, כאות כבוד נתנו לו הגרמנים לשמור את חרבו. ב-1918 לאחר תום המלחמה שוחרר למאן וחזר לבלגיה, שם התקבל כגיבור.

למאן מת שנתיים לאחר מכן ב-1920.

לקריאה נוספת
------------

* Gérard Leman באתר First World War.com (באנגלית)

קישורים חיצוניים
----------------

ויקישיתוף מדיה וקבצים בנושא **ז'ראר למאן** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 174163665
* ISNI: 0000 0000 6204 9214
* NTA: 120721023
* SNAC: w6nt4p34
* SUDOC: 238696642
* VcBA: 495/212312
* VIAF: 89180792
* WorldCat: viaf-89180792

 |
**הפיגוע במלון גרנד בברייטון** שבבריטניה התרחש ב-12 באוקטובר 1984, כאשר פצצת השהיה שהניח איש ארגון הצבא האירי הרפובליקני הזמני התפוצצה במלון. היה זה ניסיון התנקשות בחייה של ראש ממשלת בריטניה מרגרט תאצ'ר ושרי ממשלתה, ששהו במלון לרגל ועידת המפלגה השמרנית שנערכה בעיר. תאצ'ר לא נפגעה, אך 5 אנשים נהרגו בפיגוע ו-34 נפצעו.

הפיגוע
------

חבר הצבא הרפובליקני האירי הזמני פטריק מגי (Patrick Magee), בן 33, התאכסן במלון בסוף השבוע של 14 עד 17 בספטמבר 1984 תחת השם הבדוי רוי וולש. הוא שהה בחדר מס' 629 ובמהלך שהותו שם הטמין מטען חומר נפץ תחת אגן האמבטיה בחדר. לטענת חפרפרת בריטית באותו ארגון היה המטען במשקל של תשעה קילוגרמים. הוצמד אליו מתקן השהיה שהותקן מרכיבי מכשיר וידאו טייפ.

המטען התפוצץ ב-12 באוקטובר בשעה 02:54 לפנות בוקר, ערב יומה האחרון של הוועידה בת השבוע. חלקים משלוש קומות בחלקו המרכזי של הבניין קרסו והותירו חור פעור בחזיתו. חלק מהנפגעים נפלו מהקומה השישית דרך ההריסות. לדברי מכבי האש ניצלו חיי רבים כאשר הבניין הבנוי היטב בסגנון הוויקטוריאני נותר עומד על תילו.

חמישה אנשים נהרגו בפיגוע – חבר הפרלמנט אנתוני ברי מהמפלגה השמרנית, פעיל אזורי בכיר של המפלגה ושלוש נשים – נשותיהם של פעילים במפלגה. אחת ההרוגות ובעלה לנו בחדר שבו הוטמנה הפצצה. 34 אנשים אחרים נפצעו ואושפזו, וביניהם שר המסחר נורמן טביט.

מרגרט תאצ'ר, ששהתה בסוויטה בקומה הראשונה של המלון, הייתה עדיין ערה בעת ההתפוצצות ועסקה בהכנת נאומה לוועידת המפלגה. ההתפוצצות גרמה נזק חמור לחדר הרחצה שלה, אך חדר השינה וחדר הישיבה שלה לא נפגעו. תאצ'ר ובעלה, שלא נפגעו, הובלו דרך ההריסות אל מחוץ למלון והוסעו לתחנת המשטרה בברייטון.

לאחר הפיגוע
-----------

זמן קצר לאחר ההתפוצצות, בשעה 04:00, נתנה תאצ'ר ריאיון לכתב ה-BBC והודיעה שהוועידה תתקיים כמתוכנן. אחד מיועציה שכנע את מפעילי חנות מרקס אנד ספנסר בעיר לפתוח אותה בשעה מוקדמת, כדי שאלו שאיבדו את כל חפציהם בפיגוע יוכלו לקנות לעצמם בגדים חדשים.

בהמשך היום נשאה תאצ'ר את נאומה בוועידה, כמתוכנן. היא השמיטה ממנו את רוב הדברים שתכננה להגיד נגד מפלגת הלייבור. היא גינתה את ההתקפה והכריזה שהניסיון להרוס את הדמוקרטיה הבריטית באמצעות טרור לא יצלח. לאחר נאומה בוועידה נסעה תאצ'ר לבית החולים לבקר את הפצועים.

למחרת נטל הצבא האירי הרפובליקני אחריות להתקפה.

חקירת המשטרה איתרה את מוקד הפיצוץ בחדר 629 וחשפה את מעורבותו של פטריק מגי בפיגוע, לאחר שטביעות אצבע שלו נמצאו על טופס הרישום למלון וזוהו. ב-24 ביוני 1985 הוא נעצר בגלאזגו וביוני 1986 הורשע במשפט מושבעים בלונדון בחמישה מעשי רצח ובמעורבות בפיגוע אחר. נגזרו עליו שמונה מאסרי עולם. ארבעה פעילים נוספים של הצבא האירי הרפובליקני נדונו לעונשי מאסר בגין מעורבות בפיגוע. מגי שוחרר מהכלא ב-1999, לאחר 14 שנות מאסר, במסגרת תנאי הסכם השלום בין העדות בצפון אירלנד (הסכם יום שישי הטוב).

עיתונאי הטלגרף דייוויד יוז כתב כי הפיגוע היה ההתקפה הנועזת ביותר על הממשלה הבריטית מאז מזימת אבק השרפה. משם ואילך הוחמרו מאוד אמצעי הביטחון שננקטו במסגרת ועידות פוליטיות בבריטניה.

קישורים חיצוניים
----------------

* על הפיגוע באתר חדשות ה-BBC
* כתבה ותמונות מהפיגוע באתר חדשות ה-BBC
* תוכנית רדיו על הפיגוע באתר ה-BBC
* כתבה על הפיגוע באתר הטלגרף
* דיווח על הרשעתו של מגי באתר חדשות ה-BBC

הערות שוליים
------------

1. ↑  אשתו של טביט נפצעה בפיגוע ונותרה מרותקת לכסא גלגלים.
**Mired** כלומר **דרגת המיקרו הופכי** (באנגלית: **micro reciprocal degree** בראשי תיבות **Mired**), היא יחידת מדידה המשמשת לביטוי טמפרטורת צבע.

תיאור
-----

ערכים ב-mireds מחושבים לפי הנוסחה:

{\displaystyle M={\frac {1\,000\,000\,{\text{K}}}{T}},}
כאשר T היא טמפרטורת הצבע ביחידות של קלווין ו-M מציינת את המספר mired חסר המימד. 1,000,000 K פירושו מיליון קלווין.

המונח SI (מערכת היחידות הבין-לאומית) עבור יחידה זו הוא **מגהקלווין הופכי** (MK−1), מקוצר ל-mirek, אך מונח זה לא זכה לפופולריות.

מטעמי נוחות, לפעמים משתמשים בדקאמירים, כאשר כל דקאמיר שווה לעשרה מירדים.

השימוש במונח mired תחילתו בתצפיות של ארווין ג'י פריסט ב-1932, לפיה ההבדל המורגש בין שני אורות מבוסס על ההבדל בין המספר ההופכי של הטמפרטורות שלהם, ולא על ההבדל בטמפרטורות עצמן.

דוגמאות
-------

 ניתן להעריך את ההפרש mired במהירות עם נומוגרמה כזו
שמיים כחולים, בעלי טמפרטורת צבע T של כ-25,000 K, יש ערך mired של M = 40 mired, בעוד שלמבזק צילום אלקטרוני סטנדרטי, עם טמפרטורת צבע T של 5000 K, יש ערך mired של M = 200 mired.

בצילום משתמשים ב-mireds כדי לציין את שינוי טמפרטורת הצבע המסופק על ידי מסנן או ג'ל עבור סרט ומקור אור נתון. לדוגמה, כדי להשתמש בסרט אור יום (5700 K) על מנת לצלם תחת מקור אור טונגסטן (3200 K) מבלי להכניס מתווך צבע, יהיה צורך במסנן או ג'ל מְתקֵן המספקים תזוזת או הזזת mired:

{\displaystyle {\frac {10^{6}}{5700}}-{\frac {10^{6}}{3200}}\approx -137~{\text{MK}}^{-1}.}
זה תואם למסנן טמפרטורת צבע כחול (CTB).

ג'לים צבעוניים בעלי ערכים שליליים נראים ירוקים או כחולים, בעוד שבעלי ערכים חיוביים מופיעים בצבע ענבר או אדום.

הערות שוליים
------------

1. ↑  Ohta, Noboru; Robertson, Alan R. (2005). *Colorimetry: Fundamentals and Applications*. Wiley. p. 84. ISBN 0-470-09472-9.
2. ↑  Priest, Irwin G. (בפברואר 1932). "A proposed scale for use in specifying the chromaticity of incandescent illuminants and various phases of daylight" (abstract). *JOSA*. **23** (2): 41–45. doi:10.1364/JOSA.23.000041. `{{cite journal}}`:  (עזרה)
3. ↑  Brown, Blain (2002). *Cinematography: Theory and Practice : Imagemaking for Cinematographers*. Focal Press. p. 172. ISBN 0-240-80500-3.
**הליך Damus-Kaye-Stansel** (בקיצור - **DKS**) הוא הליך כירורגי קרדיו-וסקולרי (לב וכלי דם) המשמש כחלק מתיקון של כמה מומי לב מולדים. בהליך זה מחברים את עורק הריאה ואבי העורקים במצבים בהם מחזור הדם המערכתי חסום. הוא משמש בדרך כלל כאשר למטופל יש שילוב של חדר שמאל קטן והיפוך יציאת כלי הדם הגדולים של הלב (TGA). במקרה זה ביצוע ההליך מאפשר זרימת דם מהחדר השמאלי לאבי העורקים.

היסטוריה
--------

הליך DKS נקרא על שם שלושה רופאים - פול דאמוס, מייקל פיטר קיי וה.סי. סטנסל - שדיווחו באופן עצמאי על ההליך הזה בספרות בשנות ה-70. באותה תקופה, ההליך שימש עבור מטופלים עם TGA עם פגם במחיצה הבין-חדרית (VSD). עד סוף שנות ה-2000, ההליך הופעל במצבים שבהם החדר הימני גדול יותר מהחדר השמאלי והחדר השמאלי מתחבר לעורק הריאה במקום לאבי העורקים. דוגמאות כוללות חדר שמאלי כפול כניסה, TGA עם אטרזיה תלת-פסיגית ו-TGA עם תסמונת לב שמאל היפופלסטי (Hypoplastic left heart syndrome).

ההליך
-----

בהליך ה-DKS המקורי, המנתחים הפרידו את עורק הריאה הראשי (MPA) ממש מתחת לנקודה שבה הוא מתפצל לעורק הריאה הימני והשמאלי. קצה ה-MPA חובר לאחר מכן לצד אבי העורקים העולה, מה שאיפשר לדם מהלב השמאלי לתקשר ישירות עם אבי העורקים. ההליך בוצע מאוחר יותר באמצעות טכניקת "חבית כפולה" שהביאה לאבי עורקים חדש עם שני מסתמים. מאוחר יותר, דווח על DKS שונה שבו נעשה שימוש בטכניקת דש אבי העורקים.

ראו גם
------

* כירורגיית לב-חזה

הערות שוליים
------------

1. ↑  Mazur, Wojciech; Siegel, Marilyn; Miszalski-Jamka, Tomasz; Pelberg, Robert (2013). *CT Atlas of Adult Congenital Heart Disease*. Springer Publishing. pp. 303–306. doi:10.1007/978-1-4471-5088-6\_27. ISBN 978-1-4471-5087-9.
2. ↑  Gaca, Ana Maria; Jaggers, James; Dudley, L. Todd; Bisset, George (ביוני 2008). "Repair of Congenital Heart Disease: A Primer–Part 1". *Radiology*. **247** (3): 617–631. doi:10.1148/radiol.2473061909. PMID 18375837. `{{cite journal}}`:  (עזרה)
3. ↑  Yang, C. K.; Jang, W. S.; Choi, E.; Cho, S.; Choi, K; Nam, J.; Kim, W. (באוגוסט 2014). "The clinical outcomes of Damus-Kaye-Stansel procedure according to surgical technique". *Korean Journal of Thoracic and Cardiovascular Surgery*. **47** (4): 344–349. doi:10.5090/kjtcs.2014.47.4.344. PMC 4157496. PMID 25207242. `{{cite journal}}`:  (עזרה)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**תזמורת קולון** (בצרפתית: **Concerts Colonne**) היא תזמורת סימפונית צרפתית שמקום מושבה בפריז. את התזמורת ייסד בשנת 1873 הכנר והמנצח אדואר קולון.

תולדות התזמורת
--------------

כאשר קולון כיהן כמנהל תזמורת האופרה של פריז, הזמינו המו"ל ז'ורז' הרטמן לנהל סדרה של קונצרטים פופולריים, שארגן תחת השם "קונצרטים לאומיים" במרץ 1873. על אף הצלחתם הראשונית הגדולה של הקונצרטים, נאלץ הרטמן לפרוש מן המפעל בשל הנטל הכספי הכבד שהטילו עליו. 

בשלב זה החליט קולון להקים תזמורת משלו, Association artistique des Concerts Colonne שתשכון בתיאטרון דו שאטלה. התזמורת קמה בנובמבר 1873 ושמה דגש מיוחד על מוזיקה עכשווית של אותם ימים (סן-סנס, מאסנה, שרפנטייה, פורה, ד'אנדי, דביסי, ראוול, וידור, דיקא ושברייה). לצד מלחינים אלה הופיעו בתוכניות וגנר וריכרד שטראוס, וקולון השיב לחיים יצירות של ברליוז, כמו "קללת פאוסט", שבוצעה 172 פעמים עד מלחמת העולם הראשונה. 

מאהלר, צ'ייקובסקי, דביסי, גריג, ריכרד שטראוס ופרוקופייב ניצחו במשך השנים על התזמורת בביצוע יצירותיהם.

גם לאחר פרישת מייסדה, המשיכה התזמורת לתמוך במוזיקה חדישה, ועונת 1923-24 כללה 22 ביצועי בכורה.

המנהל המוזיקלי הנוכחי, לורן פטיז'יראר, מכהן בתפקידו מאז שנת 2004. בשנת 2007 חודש החוזה שלו עד שנת 2014.

מנהלים מוזיקליים
----------------

* אדואר קולון (1873-1910)
* גבריאל פיירנה (1910-1932)
* פול פאריי (1932-1956)
* שארל מינש (1956-1958)
* פייר דברו (1958-1992)
* אנטונלו אלמנדי 1992-1997)
* לורן פטיז'יראר (מ-2004 - )

קישורים חיצוניים
----------------

* 

* אתר האינטרנט הרשמי של תזמורת קולון (בצרפתית)

* תזמורת קולון, באתר MusicBrainz (באנגלית)

* תזמורת קולון, באתר Discogs (באנגלית)

* Association artistique des Concerts Colonne

הערות שוליים
------------

1. ↑  אליזבת ברנרד, "אדואר קולון", גרוב אונליין
2. ↑  ברנרד, שם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308371405171
* BIBSYS: 8082312
* BnF: cb139053930 (data)
* CiNii: DA09610259
* GND: 1215108-7
* ISNI: 0000 0001 2298 6622
* LCCN: n82099824
* LNB: 000112573
* MusicBrainz: 81f8f40f-0cd4-4961-9415-b8d2c982868e
* NKC: xx0070550
* NLA: 35364521
* NSK: 000663254
* SUDOC: 08230498X
* Trove: 926576
* VIAF: 278880411
* WorldCat: lccn-n82099824

 |